24. nedeľa cez rok (C) – komentáre k čítaniam, 12. 9. 2010
Stratení a nájdení
Pred prvým čítaním (Ex 32, 7-11. 13-14):

Keď hovoríme o Božom pláne, dosť často si myslíme, že jestvuje len jeden. No pravda je taká, že Boh má vo svojej pracovni – obrazne povedané – jeden obrovský stôl, na ktorom má roztrúseným množstvo plánov. A každý jeden z nich je Božím plánom. Ak plán A nefunguje, okamžite Boh nabehne na plán B.
Táto myšlienka nám mocne vyčnieva z horúceho rozhovoru medzi Bohom a Mojžišom v dnešnom čítaní. Na jednej strane je Mojžiš, ktorý na vrchu dostáva Desatoro prikázaní, na druhej strane Izraeliti, ktorí na úpätí tej istej hory väčšinu z nich práve porušujú. Plán A spočíval v tom, že tento ľud bude vyvedený z otroctva v Egypte na slobodu. No teraz je Boh pripravený nasadiť iný plán, plán B, a to tak, že tento ľud zavrhne a z Mojžiša vytvorí nový ľud. Boh, najkreatívnejšie bytie vo vesmíre, má vždy naporúdzi riešenie. 
Je dôležité, aby sme si toto držali vo svojej mysli, hlavne vtedy, keď svojím správaním odpadneme od toho, čo vnímame ako Boží plán s nami. Každý náš únik, či už vo forme hriechu alebo nejakého zmätku, je Boh schopný vyvážiť nejakým svojim kreatívnym činom, aby nás tak priviedol naspäť. Vždy je cesta ako nájsť to, čo sa stratilo. Veď nie nadarmo sa Boh nazýva Stvoriteľom. 

Pred druhým čítaním (1 Tim 1, 12-17):
Pavlove slová v dnešnom čítaní, kde sa nazýva najväčším z hriešnikov, zaiste nejeden z nás nazve zveličovaním. No nemyslime si, že zveličuje. Je pravda, že nepatril k tým, ktorí vymetali nočné bary a svoje chvíle trávili popíjaním a zabávaním sa s ľahkými ženami. No bol horlivým prenasledovateľom kresťanov, ochotným kvôli svojmu presvedčeniu ľudí až tak šikanovať, že by ich bol schopný poslať i na smrť. A zabíjanie v mene náboženstva je jedným z najodpornejších druhov zla. Pavol teda bol naozaj veľkým a odporným hriešnikom. 
Niekedy počujeme debaty o tom, či sa ľudia môžu zmeniť. „Veď predsa každý máme svoje prirodzené danosti a jednoducho človek sa vyvíja podľa toho, čo je v ňom“, hovoria niektorí. No pravdou je, že v každom z nás sa nachádza i zločinec i svätec, a je úplne na nás, ktorou cestou sa vydáme. A ak sme sa však vydali cestou zločinca, vždy je tu možnosť urobiť to, čo urobil Pavol: vrhnúť sa do náruče Boha, ktorý nás čaká presne tam, kde práve sme. Nech sú naše hriechy akékoľvek, žiaden z nich nie je mimo pôsobenia Božej milosti, ktorá náš život môže urobiť znova celistvým. Za náš hriech zomrel Ježiš, my už nemusíme. 
Pred evanjeliom (pred alelujovým veršom) (Lk 15, 1-32):

Ovečka. Drachma. Syn. Straty boli veľmi rozdielne, no výsledkom každého z týchto troch príbehov 15. kapitoly evanjelistu Lukáša je ten istý: „Radujte sa so mnou!“, kričí pastier. „Radujte sa!“, volá žena. „Jedzme a veselo hodujme!“, prehlasuje otec. A je tu naozaj dôvod na radosť: našlo sa totiž, čo bolo stratené. 
Keď sa spoločenstvo veriacich zhromažďuje v nedeľu v kostole, zhromažďuje sa, aby oslavovalo. A dôvod naozaj jestvuje. Ak žijeme v hĺbke svojej viery (t.j. ak sme vošli do seba a uvedomili sme si to, čo márnotratný syn): potom prežívame radosť z toho, že skrze Kristovu smrť a zmŕtvychvstanie sme boli znova nájdení. A to je veľký dôvod k oslave! 

Mnohí ľudia celé veky trávia blúdením v tme, ako stratené deti. Odrezaní od svojho Stvoriteľa a od seba navzájom sa nachádzajú mimo vnímania zmyslu a cieľa svojho života. Mnoho ľudí je, pije, zabáva sa ako vládze, a jediné, čo vedia je iba to, že veď tak či tak to všetko jedného dňa skončí smrťou. 

No musí? Ten, kto je zmierený skrze Krista s Otcom, žije život bez konca. Každý z nás je pozvaný k plnosti života, ktorý nikdy nekončí. A nie je toto dôvod k radosti: pravej a skutočnej? No je to zároveň i výzva: túto radosť ohlasovať a pozývať k nej tých, ktorí ju ešte nevlastnia. Spomeň si, kto toto urobil pre teba. A taktiež si spomeň pre koho by si to mohol urobiť ty. 
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Spomínaš si na chvíľu zo svojho života, kedy si sa riadne zatúlal od Božej milosti? Ako ťa Boh priviedol naspäť. Podeľ sa, ak ti to nie je nepríjemné, o svoju skúsenosť s inými. 
· Poznáš nejakých ľudí, ktorí sú podľa teba na míle ďaleko od života milosti? Čo by si mohol pre nich urobiť? 

· Kto bol pre teba tým, kto ťa pozval späť, alebo cez koho si našiel cestu späť k Bohu a teda k plnej ľudskej dôstojnosti? Ako by si ty mohol byť niekým podobným pre niekoho z tvojho okolia? 

· Činná odozva
Zúčastni sa na katechézach pre deti. Podpor tých, ktorí sa zaoberajú katechézami pre deti, prispej im na edukačné pomôcky alebo na nákup Svätého Písma pre deti. No nadovšetko dávaj deťom dobrý príklad aby mohli rásť v milosti a vo viere. 
· Pripravil: MB@svd
